Petrolprysverlaging van die baan – hommeltuigaanval - Solidariteit WêreldSolidariteit Wêreld
Tuis › Soldeer › Petrolprysverlaging van die baan – hommeltuigaanval
'n Rekordstyging in die olieprys – wat Maandag met die opening van markte met 20% gestyg het – het waarskynlik alle hoop op 'n brandstofprysverlaging in Suid-Afrika in Oktober verydel.
Twee olie-aanlegte in Saoedi-Arabië is Saterdag deur tien hommeltuie aangeval – wat die helfte van die land se olieproduksie, oftewel 5% van die wêreld se olievoorraad geraak het.
Danksy 'n sterk lopie deur die rand die afgelope week was die petrolprys op koers vir 'n verlaging in die eerste week van Oktober. Na aanleiding van die nuutste gegewens van die Sentrale Energiefonds (SEF), sou loodvrye 95-oktaan-petrol met bykans 11c per liter verlaag word, terwyl 93-oktaan met 24c verlaag sou word.
Layton Beard, 'n woordvoerder van die Automobiel-Assosiasie (AA), sê die geweldige styging in die wêreldwye olieprys gaan die voorspelde prysverlaging uitkanselleer.
Die AA sou Maandag sy midmaandelikse voorspelling vir Oktober uitreik, maar sal die aankondiging nou uitstel totdat daar 'n duideliker prentjie van die olieprys se bewegings is.
Die prys van Brent-ruolie het Maandagoggend 'n rekordstyging beleef – met 'n aanvanklike styging van bykans 20% tot bo $71 per vat binne enkele minute nadat verhandeling begin het.
Teen Maandagoggend om 10:00 was Brent amper 9% hoër op ongeveer $65. Boonop het die rand, nadat dit verlede week amper deur R14,50/$ gebreek het, tot R14,64/$ verswak namate die markte op die aanval reageer.
Die hommeltuig-aanval is die heel ergste onverwagse ontwrigting van die wêreld se oliemark tot nog toe – dit is groter as die verlies aan produksie deur Koeweit en Irak ná laasgenoemde se inval in Koeweit en is ook groter as die produksie-onderbreking wat ontstaan het weens die Islamitiese Rewolusie in Iran in 1979.
Saoedi-Arabië probeer tans om produksie te herstel, maar die politieke spanning wat deur die aanval veroorsaak is, kan 'n blywende impak op die wêreld se oliemark hê namate die spanning tussen die VSA en Iran oplaai.
Die Hoethi-rebellebeweging in Jemen het verantwoordelikheid vir die aanval aanvaar en volgens 'n Business Insider-verslag het die rebelle toegang tot sogenaamde "selfmoord- of kamikaze-hommeltuie", insluitend UAV-X-hommeltuie met 'n maksimum trefwydte van 1 500 km, wat hulle in staat sou stel om hommeltuie vanaf Jemen na Saoedi-Arabië te lanseer.
Die VSA gee Iran egter die skuld – maar Iran ontken betrokkenheid.
Die BBC het Maandagoggend berig dat die VSA-regering satellietbeelde uitgereik het ter ondersteuning van sy aanspraak dat Iran agter die aanvalle sit.
Die markte vrees militêre konflik tussen die VSA en Iran en Al Jazeera berig dat Iran se elite-mag, die Revolutionary Guard Corps, gesê het hy is gereed vir "volskaalse oorlog".
"In wat allesbehalwe 'n bedekte dreigement is, het die bevelvoerder van die Islamic Revolutionary Guard Corps se lugruimvleuel daarop gewys dat Iranse missiele VSA-basisse en skepe binne 'n trefwydte van 2 000 km kan tref," het Al Jazeera berig.
Die petrolprys het vanjaar met bykans 15% gestyg, vanaf R14,01 vir 95-oktaan loodvrye petrol in Januarie tot R16,03 in September.